ANC se grondplan lyk ondeurdag | Netwerk24
ANC se grondplan lyk ondeurdag
Deur Willie Esterhuyse, Stellenbosch 15 September 2018 00:00
Dis dalk ’n politiek omstrede stelling, maar dit moet gesê word: Die buiteland (Europa; Amerika) se negatiewe reaksies oor onteiening sonder vergoeding het nie net ’n liberaal-demokratiese motivering nie.
Daar is ook ’n historiese konteks: die wandade van Hitler en sy Nazi’s teen die Jode.
Vermoedelik ken die ANC-leierskorps nie die storie nie. Hitler en sy Nazi’s het ook ’n eiendoms- en grondonteieningsprogram gehad wat teen die Jode gerig was. Hiervolgens is eiendom gekonfiskeer – sonder vergoeding – in sogenaamde nasionale belang.
Die ANC-dekreet van onteiening sonder vergoeding laat baie Europeërs aan Hitler dink, want die motivering (agterna) van die ANC hiervoor is pateties swak en vooraf totaal en al vrot uitgedink.
’n Lees van Hitler se ongeveer 20 of meer beleidsvoorstelle aangaande onteiening sou dalk die ANC gehelp het om strategies en takties slimmer te dink.
Maar nou ja, het ons politieke leiers wat strategies en takties slim kan dink?